聞我師大捷虜騎宵遁上時宰五十韵
作者：葛立方
朝代：宋

paragraphs: 憬彼金微虜，游魂擅一隅。
筋駑殂老革，乳臭立遺雛。
毒螫鍾蛇豕，虔劉肆猰貙。
請和包譎詐，歸地反膏腴。
尚爾載書濕，俄然信誓渝。
不庭時寇境，匪茹自干誅。
作噩新年換，青陽窒月踰。
違天輒非覬，掃國敢長驅。
崛强提凶器，飛揚起逆徒。
酋渠連渤海，部曲雜單于。
區脫宵成寨，兜牟曉援桴。
刺船窺采石，擐甲逼濡須。
烽火來何急，囊書報不虞。
山河依睿主，社稷倚真儒。
自昔經綸手，惟公器業殊。
保江卑謝傅，圖霸小夷吾。
端揆開黄閤，中權正紫樞。
邦基資翊戴，賢路闢崎嶇。
傅說推良弼，周公孫碩膚。
時危材愈見，位重德相符。
勇决扳裴度，遲迴鄙蔡謨。
艱難初議在，慷慨赤心輸。
餉道通流馬，疲兵斥濫竽。
機能乘眇忽，謀不失錙銖。
李郭遵成算，韓彭聽指呼。
驍師馳建鄴，突騎出皇都。
疾視冠衝髮，先登膽滿軀。
貔貅人賈勇，鵝鸛陣標圖。
象弭彎繁弱，霜鋒運屬鏤。
捨生如棄唾，殲敵甚摧枯。
感忽驚飛將，神明服大巫。
羊腸開道路，熊耳積頭顱。
川絳居巢血，原膏下谷俘。
據鞍來馬援，燒艦得周瑜。
淝水奔餘燼，烏江復舊郛。
采薇因遣戍，破竹遂來鋪。
折箠寧勞漢，觭輪不反胡。
愷歌旋魏闕，京觀築淮區。
妖祲西消楚，祥星東照吳。
百蠻應震懾，十載謾含餬。
公昔居中憲，純誠著託孤。
神扶脫沙漠，帝賚陟台衢。
國勢今安堵，民編靖覆盂。
百嘉同壽域，一氣轉洪爐。
行賞頒金印，禋宗薦玉瑚。
鼎彝刊閥閲，簡策記規模。
國棟從今定，邊塵自此無。
雷霆先慴服，雨露繼涵濡。
北極羣星拱，明堂一柱扶。
家家鬻釵釧，賀酒約同𣂏。